text: Postbil med hænger kører gennem autoværn og spærrer motorvej
  04 marts 2017 kl. 05.46
  Ved midnatstid natten til lørdag forulykkede en lastvogn med hænger fra PostNord. Det spærrede E45 Sønderjyske Motorvej.
  E45 Sønderjyske Motorvej var natten til lørdag helt spærret i nordgående retning nær frakørsel 72 Aabenraa S ved Tinglevvej.
  Local Eyes var på stedet. Du kan se mere video på localeyes.dk.
  En lastvogn med hænger fra PostNord pløjede kort før midnat gennem autoværnet og landede i modsatte vejbane.
  Allan Dalager, vagtchef, Syd- og Sønderjyllands Politi: "Der er ingen meldinger om personskade."
  - I forbindelse med oprydningen var begge vejbaner spærret i nordgående retning. Der er nu ryddet op på stedet. Der er ingen meldinger om personskade, fortæller vagtchef hos Syd- og Sønderjyllands Politi, Allan Dalager, til TV SYD.
  Oprydningsarbejdet tog omkring fire timer og var i gang gennem natten. Først ved 4-tiden kunne Syd- og Sønderjyllands Politi melde om, at arbejdet var færdigt, så alle vejbaner igen var farbare.
  Så er der ryddet op på E45 v/Tinglevvej efter uheld med lastbil. Alle vognbaner derfor igen farbare. #politidk
  
  